**Мақала тақырыбы:**

«Болашақ биолог мұғалімдерді даярлауда ақпараттық құзіреттілікті қалыптастырудың әдістемелік негіздері».

**Тақырыптың өзектілігі.**

Бүгінгі таңда ақпараттар ағыны тасқындап өсіп отырған жағдайында жоғары оқу орындарында бәсекеге қабілетті болашақ биолог мүғалімдерді даярлау мен оқытудың мақсаттары елеулі өзгеріске ұшырады. Өмірдің барлық саласында белсенді шығармашылық іс-әрекетке қабілетті, еркін тұлға тәрбиелеу - қазіргі қоғам алдындағы мақсат. Енді болашақ мамандардан аса көлемді ақпаратты игеру емес, оны нақты өмірде қолдана білу талап етіледі. Жоғары оқу орындарында маман даярлаудың сапалық көрсеткіші қазіргі қоғам талаптарына да тығыз байланысты. Болашақ биолог мұғалімдердің ақпараттық құзыреттілігін қалыптастырудың негізгі бағыты – қазіргі қоғамның талабына сай, өз еркімен шешім қабылдай алатын, бәсекеге қабілетті, ақпараттық білімділігі мен қабілеттілігі, біліктілігінің талапқа сәйкес келуіне негізделеді.

Қазіргі таңда болашақ биолог мұғалімдердің кәсіби даярлығын қамтамасыз етуде жоғары білім беру жүйесінде, білім мазмұнының, оқыту әдістерінің, педагогикалық технологияларды пайдалануды жетілдіру қажет етіп отыр. Осы міндеттерді шешу үшін болашақ биолог мұғалімдердің кәсіби даярлығын білім стандарттарына сәйкес олардың кәсіби біліктілігін дамытып, жаңартылған білім мазмұны негізінде ақпараттық құзыреттілігін қалыптастыру қажет.

«Қазіргі заманда жастарға ақпараттық технологиямен байланысты әлемдік стандартқа сай мүдделі жаңа білім беру өте қажет » деп, Елбасымыз Нұрсұлтан Әбішұлы Назарбаев атап көрсеткендей жас ұрпаққа білім беру жолында ақпараттық технологияны оқу үрдісінде оңтайландыру мен тиімділігін арттырудың маңызы зор. Еліміздің білім беру жүйесіндегі реформалар мен саясаттар, өзгерістер мен жаңалықтар әрбір педагог маманның ойлауына, өткені мен бүгіні, келешегі мен болашағы жайлы толғануына, жаңа идеялар мен жаңа жүйелермен жұмыс жасауына негіз болары анық.

Қазақстан Республикасының тұңғыш президенті Нұрсұлтан Әбішұлы Назарбаев Қазақстан халқына жолдауында, «Қазақстан дамуындағы жаңа серпіліс қарсаңында. Әлемнің бәсекеге қабілетті елу ел қатарына қосылу стратегиясында, білім реформасы-Қазақстанның бәсекеге қабілетті ел болуын қамтамасыз ететін ең маңызды құралдардың бірі. Бізге экономикалық және қоғамдық модернизацияның талаптарына жауап бере алатын заманға сай білім жүйесі», керек екендігін айрықша атап көрсетті.

Олай болса, білімнің сапалы да, саналы түрде берілуі білім беру жүйесіндегі зиялылар қауымының деңгейіне байланысты.

Оқу орнын бітіргелі отырған жас маман еліміздің білім саясатындағы өзгерістер мен жаңалықтардан толық хабардар бола отырып, өмірдің кез-келген жағдаяттарынан шыға білетін алғыр да білімді жас болып тәрбиеленуі тиіс. Сондықтанда болашақ биолог мұғалімдерді даярлайтын ұжымдардағы педагог оқытушылар да педагогтар қауымына ұсынылып отырған заман талабын бұлжытпай атқаруы міндетті деп санаймын.

Бүгінгі оқу орнын бітіруші жас маман мемлекетіміздің кадр саясатындағы мақсаттарына сайма-сай болып шығу қажет, яғни олар еліміздің әлеуметтік экономикалық жоғарғы қарқынмен дамуын қамтамасыз етуге қабілетті, интеллектуалдық ойлау белсенділігі жоғары тұлға тәрбиелейтіндей кадр болып шығуы бүгінгі күннің өзекті мәселелерінің бірі.

Дәстүрлі білім беру жүйесінде кәсіби білім беретін оқу орындарының басты мақсаты - мамандықты меңгерту ғана болған болса, ал қазір әлемдік білім беру жүйесінде бәсекеге қабілетті тұлға дайындау үшін адамның құзыреттілігін қалыптастыра отырып, білім беру жүйесін ұсыну негізгі мақсат болып отырғаны баршамызға белгілі.

«Құзыреттілік» (латын сөзі) competenens – қабілетті, қатысты деген мағынада. «Құзыреттілік» терминіне алғаш анықтама беріп, енгізген американдық ғалым Н.Хомский.

Құзыреттілік дегеніміз –тұлғаның тиімді қызметі үшін қажетті білімі, білігі, тәжірибесі мен дағдыларының болуы. Құзыреттілік ұғымы «білім», «білік» және «дағды» сияқты ұғымдарды қамтиды. Құзыреттілік - нақты, өмірлік іс-әрекетті жүзеге асыру қабілеті және оны қызметке қосу кезінде алынған жеке тұлғаның біліктілік сипаттамалары. Сонымен қатар, құзыреттілік – бұл білімдер мен біліктерді іс-жүзінде, күнделікті өмірде теориялық және практикалық мәселелерді шешуге қолдана алу қабілеттілігі.

Қазақстан Республикасы Үкіметінің 2012 жылғы 25 маусымдағы № 832 қаулысымен бекітілген, Мектеп оқушыларының функционалдық сауаттылығын дамыту жөніндегі 2012-2016 жылдарға арналған Ұлттық іс-қимыл жоспарында 7 негізгі құзыреттілік белгіленген.

-Басқарушылық (проблеманы шешу қабілеті);

-Ақпараттық (өзіндік танымдық қызметке қабілеті немесе өмір бойы білім ала білуі);

-Коммуникативтік (үш тілде: қазақ, орыс және ағылшын (шет) тілдерінде ауызша, жазбаша және нәтижелі қарым-қатынас жасауға қабілеті);

-Әлеуметтік (қоғамда, өзі өмір сүрген ортада іс-әрекет жасай алу қабілеті);

-Тұлғалық (өзіндік іске асыру, өзін-өзі жетілдіру, өмірлік және кәсіби өзін-өзі анықтау, төзімді болу қабілеті);

-Азаматтық (қазақстандық сана-сезім мен мәдени ұқсастық негізінде өзінің отаны үшін жауапкершілікті сезіну қабілеті);

-Технологиялық (тиімді пайдалану деңгейінде технологияларды, оның ішінде ғылыми, сандық технологияларды пайдалану қабілеті).

7 негізгі құзіреттіліктің ішіндегі ақпараттық құзіреттілік. Ақпараттық құзыреттілік - бұл өзінің құрылымы мен мазмұны бойынша инновациялық технологиялар мен нақты технологиялар саласындағы теориялық білім мен практикалық дағдыларды интеграциялау негізінде ұйымдастырылған жеке психологиялық білім берудің кешені.

Болашақ мұғалімдердің ақпараттық құзіреттілігін қалыптастырудың әдістемелік негіздері келесі қағидалар арқылы негізге алынған:

- вариативтiлiк — әрбiр бiлiм беру қызметкерлерiнiң жасақтаған материалдарына сәйкес бiлiктiлiктi көтеру жүйесiн бағыттайды;

- болашаққа негiзделген — күтiлетiн нәтиженi анықтайтын кезеңдiк бағдарламалардың бағытын орнықтырады және жеке тұлғаға бағытталған курстың жалпылама мақсатын анықтайды;

- рефлексивтi-креативтi — жаңа ақпараттық технологияларды меңгерту бiлiмдерiн ұйымдастыруда курстың бағыты даралық-шығармашылық негiзге бағытталуы қажет;

- эргономикалық — нақтылы мәселелердi үйренуге қажеттi уақыт мөлшерi талап етiледi;

- iзгiлiктiлiк — бейiмделген оқыту жүйесiн құруды талап етедi, бiлiктiлiктi көтеру жүйесiнiң құрылымы мен нақтылы нәтижесiн анықтау;

- тәжiрибеге бағытталған — оқыту көздерiнiң бiрi ретiнде оқытушылардың тәжiрибесi қолдану идеясы жүзеге асырылады және нақытлы iс-әрекеттер бойынша тыңдаушылардың танымдық процестерiнiң өзара байланыстылығы мен олардың жеке тұлға ретiнде қалыптасу деңгейi анықталады;

- жекелеген консультация беру - тыңдаушыларға консультация беру ұсынылады. Ол мына бағытта жүргiзiледi: әрбiр тыңдаушының өзiндiк ерекшелiгiн ескере отырып қойылған нәтижелерге жетуге байланысты игерiлетiн мәселелердiң мазмұны мен оған қолданылатын тиiмдi әдiс-тәсiлдер.

Ақпараттық құзыреттілік оқушының ақпаратпен дағдыларын қамтамасыз етеді. Бұл құзыреттілік белгілі бір пәндер бойынша іргелі білімді игеру, әр түрлі ақпарат көздерінен ақпарат алу тәсілдері бойынша болашақ биолог мұғалімдердің іс-әрекет дағдыларын қамтамасыз етеді. Нақты объектілердің (анықтамалықтар, теледидарлар, магнитофондар, компьютерлер) және ақпараттық технологиялардың (аудио, видео, электрондық пошта, бұқаралық ақпарат құралдары, Интернет) көмегімен болашақ биолог мұғалімдердің қажетті ақпаратты өз бетінше іздеу, талдау және таңдау, түрлендіру, сақтау, беру және сыни тұрғыдан түсіндіру дағдылары қалыптасады.

Қазіргі заманғы биология мұғалімі жеке объектілерді де, тұтас биосфераны да сипаттайтын табиғи процестер мен құбылыстар туралы үнемі өсіп отыратын ақпарат жағдайында жұмыс істейді. Қазіргі таңда мұғалімге электронды кітапханаларда жұмыс істеу, сандық фотосуреттерді, бейне материалдарды таңдау, Интернеттен ресурстар табу және т.б. ресурстармен жұмыс жасау міндеттеліп келеді.